CELEX: 32015R2295
Language: ro
Date: 2015-12-09 00:00:00
Title: Regulamentul de punere în aplicare (UE) 2015/2295 al Comisiei din 9 decembrie 2015 de modificare a Regulamentului (CE) nr. 2074/2005 în ceea ce privește listele de unități autorizate din sectorul alimentar (Text cu relevanță pentru SEE)

10.12.2015   
            
            
               RO
            
            
               Jurnalul Oficial al Uniunii Europene
            
            
               L 324/5
            
         REGULAMENTUL DE PUNERE ÎN APLICARE (UE) 2015/2295 AL COMISIEI
   din 9 decembrie 2015
   de modificare a Regulamentului (CE) nr. 2074/2005 în ceea ce privește listele de unități autorizate din sectorul alimentar
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 31 alineatul (2) litera (f),
   întrucât:
   
               (1)
            
            
               Regulamentul (CE) nr. 882/2004 stabilește normele generale pentru efectuarea controalelor oficiale în vederea verificării conformității cu normele Uniunii referitoare la hrana pentru animale și produsele alimentare, sănătatea animală și bunăstarea animalelor. Acesta prevede că statele membre actualizează listele de unități autorizate și pun aceste liste la dispoziția altor state membre și a publicului.
            
         
               (2)
            
            
               În conformitate cu cerințele stabilite în Regulamentul (CE) nr. 2074/2005 al Comisiei (2), Comisia va pune la dispoziție un site web, pentru care fiecare stat membru trebuie să furnizeze un link către site-ul său național care conține listele actualizate de unități autorizate, puse la dispoziția celorlalte state membre și a publicului. Analiza acestor liste, de exemplu în scopul evaluării impactului și al creării de legături cu alte instrumente informatice ale Comisiei, s-a dovedit a fi foarte complexă și de durată.
            
         
               (3)
            
            
               Pentru a simplifica posibilitatea de a analiza unitățile din statele membre înscrise pe liste și de a include, fără întârzieri nejustificate, o unitate autorizată din Uniune în listele respective, pare oportun să se permită utilizarea sistemului TRACES.
            
         
               (4)
            
            
               Cerințele prevăzute în prezentul regulament implică o adaptare a practicilor curente, atât pentru operatorii din sectorul alimentar, cât și pentru autoritățile competente. Prin urmare, este adecvat să se permită amânarea aplicării prezentului regulament.
            
         
               (5)
            
            
               Prin urmare, Regulamentul (CE) nr. 2074/2005 ar trebui modificat în consecință.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa V la Regulamentul (CE) nr. 2074/2005 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 decembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 165, 30.4.2004, p. 1.
   
      (2)  Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (JO L 338, 22.12.2005, p. 27).
   
      ANEXĂ
      
         
            „ANEXA V
            
               Listele unităților autorizate
            
            CAPITOLUL I
            
               ACCESUL LA LISTELE UNITĂȚILOR AUTORIZATE
            
            Pentru a ajuta statele membre să pună la dispoziția altor state membre și a publicului liste actualizate ale unităților autorizate din sectorul alimentar, Comisia creează un site web pentru care fiecare stat membru furnizează un link către site-ul său național sau informează în cazul în care aceste liste sunt publicate prin intermediul sistemului TRACES.
            CAPITOLUL II
            
               STRUCTURA SITE-URILOR WEB NAȚIONALE
            
            A.   Index
            
            
                     
                        1.
                     
                     
                        Fiecare stat membru furnizează Comisiei un link către un site național unic pe care figurează indexul listelor unităților din sectorul alimentar autorizate pentru produsele de origine animală în sensul anexei I punctul 8.1 din Regulamentul (CE) nr. 853/2004.
                     
                  
                     
                        2.
                     
                     
                        Indexul menționat la punctul 1 constă într-o pagină, prezentată în una sau mai multe limbi oficiale ale Uniunii.
                     
                  B.   Schema operațională
            
            
                     
                        1.
                     
                     
                        Site-ul web care conține indexul este dezvoltat de către autoritatea competentă sau, după caz, de către una dintre autoritățile competente menționate la articolul 4 din Regulamentul (CE) nr. 882/2004.
                     
                  
                     
                        2.
                     
                     
                        Indexul include linkuri:
                        
                                    (a)
                                 
                                 
                                    către alte pagini ale aceluiași site;
                                 
                              
                                    (b)
                                 
                                 
                                    către site-uri gestionate de către alte autorități competente, unități sau, după caz, organisme competente, în cazul în care anumite liste de unități autorizate din sectorul alimentar nu sunt administrate de către autoritatea competentă menționată la punctul 1.
                                 
                              
                  C.   Înscrierea pe liste prin intermediul sistemului TRACES
            
            Prin derogare de la părțile A și B, statele membre pot furniza listele prin intermediul sistemului TRACES.
            CAPITOLUL III
            
               PREZENTARE ȘI CODURI PENTRU LISTELE UNITĂȚILOR AUTORIZATE
            
            Prezentarea, inclusiv informațiile pertinente și codurile utilizate, trebuie să asigure disponibilitatea informațiilor privind unitățile autorizate din sectorul alimentar și îmbunătățirea lizibilității listelor.
            CAPITOLUL IV
            
               SPECIFICAȚII TEHNICE
            
            Sarcinile și activitățile menționate la capitolele II și III sunt realizate în conformitate cu specificațiile tehnice publicate de către Comisie.”